ჯეიმს უოტსონი

ჯეიმს დიუი უოტსონი (ინგლ. James Dewey Watson, დ. 6 პირელი, 1928 — ღ. 6 გერგობათუთა, 2025) — ამერიკალ მოლეკულურ ბიოლოგ, გენეტიკოს დო ზოოლოგი. 1953 წანას, უოტსონქ დო ფრენსის კრიკიქ ჟურნალი Nature-ს გჷმაბჟინეს ომენცარე სტატია დნბ-შ მოლეკულაშ ჟირულ სპირალურ სტრუქტურაშ გეშა. თინეფიშ ათე რკვიება გერსხილ რდჷ როზალინდ ფრანკლინიშ დო რეიმონდ გოსლინგიშ იდეეფს. 1962 წანას, უოტსონს, კრიკის დო მორის უილკინსის გინოჩეს ნობელიშ პრემია ფიზიოლოგიაშ დო მედიცინაშ დარგის, ნუკლეინიშ ბჟეშ მოლეკულურ სტრუქტურაშ დო შურდგჷმილ ორგანიზმეფს ინფორმაციაშ გინოჩამაშ ფუნქციაშ მენცარულ რკვიებაშ გეშა.

ჯეიმს უოტსონი გურაფულენდჷ ჩიკაგოშ უნივერსიტეტის, ნამუთ გათუ 1947 წანას. ოდოქტორე დისერტაცია თხილჷ 1950 წანას ინდიანაშ უნივერსიტეტის. გურაფაშ თებაშ უკულ მუშენდჷ კემბრიჯიშ უნივერსიტეტიშ კავენდიშიშ ლაბორატორიას, სოდეთ გეჩინებაფუ მუშ მუმალ კოლეგა ფრენსის კრიკი. 1956-1976 წანეფს უოტსონი მუშენდჷ ჰარვარდიშ უნივერსიტეტიშ ბიოლოგიაშ დეპარტამენტის, სოდე უმოსო მოღალენდჷ მოლეკულური ბიოლოგიაშ დარგის. 1968 წანაშე, უკინებუდჷ კოლდ-სპრინგ-ჰარბორიშ ლაბორატორიაშ დირექტორიშ პოსტი. ჯეიმს უოტსონი რდჷ ავტორ შხვადოშხვა შანულამი ომენცარე-პოპულარულ კჷრიბეფიშ: "გენიშ მოლეკულურ ბიოლოგია" (1965) დო "ჟირულ სპირალი" (1968), ნამუეფქჷთ ბესტსელერეფო გინირთჷ.

ლიტერატურა
 ენციკლოპედია ბრიტანიკა
 უოტსონი nobelprize.org-ის

კატეგორია:ამერიკალეფი
კატეგორია:ამერიკალი მოლეკულური ბიოლოგეფი
კატეგორია:ამერიკალი გენეტიკოსეფი
კატეგორია:ამერიკალი ზოოლოგეფი
კატეგორია:ნობელიშ პრემიაშ ლაურეატეფი
კატეგორია:ამერიკალი ნობელიშ პრემიაშ ლაურეატეფი
კატეგორია:ნობელიშ პრემიაშ ლაურეატეფი ფიზიოლოგიაშ დო მედიცინაშ დარგის